Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 412/12/8806	Košice, 30.7.2012
EEČ : 2-65-183-2012

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
v obci Bidovce, okres Košice - okolie, dňa 02.05.2012 okolo 10.00 hod. v rómskej osade na miestnej komunikácii fyzicky napadol XXXXX tým spôsobom, že ho udrel dreveným hranolom  po predlaktí ľavej ruky, spôsobiac mu plošné povrchové odreniny a pomliaždenie ľavého predlaktia  v rozsahu 15 x 10 cm na dvoch miestach s dobou liečenia do 5 dní.     

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného policajta Obvodného oddelenia PZ v Bidovciach sp. zn. ČVS:ORP-605/BI-KS-2012 z 22.5.2012 bolo začaté trestné stíhanie a uznesením z 1.6.2012 vznesené obvinenie XXXXX za prečin výtržníctva podľa § 364 ods. 1 písm. a) Trestného zákona na tom skutkovom základe ako je to vyššie uvedené. 
V priebehu  skráteného  vyšetrovania bol obvinený upozornený na zmenu  právnej
kvalifikácie a jeho čin bol ďalej posudzovaný ako prečin výtržníctva podľa § 364  ods. 1 písm. a), ods. 2 písm. b) Trestného zákona.
Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže 
prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
 
       a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne

       b/ nahradí škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu

       c/ vzhľadom na osobu obvineného s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce.

Po preskúmaní spisového materiálu  som zistila, že u obvineného sú splnené zákonné podmienky pre podmienečné zastavenie trestného  stíhania.
Obvinený v prípravnom konaní vyhlásil, že spáchal skutok, za ktorý je stíhaný a toto vyhlásenie vykonal slobodne, vážne a zrozumiteľne a  dal súhlas pre prípadne rozhodnutie   prokurátora   o   podmienečnom   zastavení  trestného  stíhania.   Svoje 
konanie oľutoval. 
Poškodený XXXXX si v prípravnom konaní uplatnil náhradu škody v plnej výške, ktorý  bližšie nešpecifikoval.
Zo záverov znaleckého posudku z odboru zdravotníctva však vyplýva, že zranenie poškodeného XXXXX v zmysle zákonnej úpravy nepodlieha odškodneniu.  Odškodňujú sa pomliaždenia predlaktia ťažšieho stupňa, k čomu v danom prípade nedošlo.      
Z odpisu registra trestov vyplýva, že obvinený bol v období posledných 10 rokov súdne trestaný dňa 25.11.2002 k podmienečnému trestu odňatia slobody, avšak sa na neho hľadí, akoby nebol súdne  trestaný.  
Vzhľadom na osobu obvineného, jeho doterajší  spôsob života a okolnosti prípadu som dospela k záveru, že doposiaľ vedené trestné stíhanie už dostatočne výchovne zapôsobilo na obvineného a možno dôvodne predpokladať, že podmienečné  zastavenie trestného stíhania bude na neho vplývať tak, aby sa v budúcnosti nedopustil žiadneho protiprávneho konania.
Keďže boli splnené všetky zákonné podmienky pre podmienečné zastavenie trestného stíhania považujem toto rozhodnutie za opodstatnené. Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším obmedzeniam, rozhodne  orgán, ktorý trestné stíhanie v prvom  stupni  podmienečne zastavil, že sa  obvinený osvedčil. Inak rozhodne, a to prípadne počas skúšobnej doby, že sa v trestnom  stíhaní pokračuje.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka